የአማራ ክልል 26ኛው የግንቦት 20 በዓል ከህዝብ ጋር ሰፊ ውይይት በማካሄድ እንደሚከበር ገለፀ
26ኛዉ የግንቦት 20 በዓል  በክልል ደረጃ በዋና ዋና ከተሞች መድረኮችን በመፍጠር ከህዝብ ጋር ሰፊ ውይይት በማካሄድ እንደሚከበርና ከተሳታፊዎች ለሚነሱ ጥያቄዎችም ምሁራዊ ትንታኔ እንደሚሰጥ የአማራ ክልል መንግስት ኮሚኒኬሽን ጉዳዮች ቢሮ ገለጸ፡፡ በዓሉ የህዝቦችን እኩልነትና ፍትሓዊ ተጠቃሚነት ያረጋገጠ ስርዓት በመገንባት ላይ ያለች ሃገር በሚል መሪ ቃል እንደሚከበርም ተመልክቷል ፡፡ 
 እንደ ቢሮዉ ገለፃ በዓሉ ባለፉት 26 አመታት በኢኮኖሚያዊና በማህበራዊ ጉዳዮች የመጡ ለውጦችና ተግዳሮቶች የሚገመገሙበት እና ብሄር ብሄረሰቦችና ህዝቦች የብሄር የእምነት የቋንቋ እና የፆታ ልዩነት ሳይኖር ተከባብሮና ተቻችሎ በእኩልነት የመኖር መልካም ተሞክሯችንን የሚቀርብበት ነው፡፡ 
ባለፉት 26 አመታት በኢኮኖሚያዊና በማህበራዊ ጉዳዮች በመጡ ለውጦችና ተግዳሮቶች ዙሪያ የውይይት መድረኮችና ፓናሎችን ማካሄድ ለቀጣይ እድገት የሚኖረው አስተዋፆ ከፍተኛ  እንደሆነም ቢሮዉ አመልክቷል ፡፡የአማራ ክልል ህዝብም ከሌሎች የአገሪቱ ህዝቦች ጋር በጋራ በከፈለው መስዋትነት በመጣው ሰላምና ለልማት በተፈጠረው ምቹ ሁኔታ ባለፉት 26 ዓመታት በተደረገው ርብርብ በሁሉም ዘርፍ በዕድገት ላይ እንደሚገኝ ገልጸዋል፡፡
 በግንቦት 20 በተገኘው ድል ህገ-መንግስታችን ዘብ በቆመላቸው ዓላማዎች፣እሴቶችና መርሆች መላው ኢትዩጵያውያን በብዝሃነቻን የደመቀ አንድነታችንን ገንብተን በቃል ኪዳን ሰነዳችን ላይ ያሰፈርነውን አንድ የኢኮኖሚና ፖለቲካ ማህብረሰብ የመገንባት ተልዕኮ ለማሳካት የተጓዝንበት ርቀት እንደተጠበቀ ሆኖ አገሪቱ የነዚህ አንጸባራቂ ድሎች ባለቤት የሆነችው በየወቅቱ ከሚገጥሙ ችግሮች በመማር መሆኑን ገልጸዋል፡፡ 
 